Havana 6. novembra (TASR) - Svetoznámeho amerického filmového režiséra Stevena Spielberga, ktorý je na návšteve Kuby, prijal v utorok v Havane najvyšší predstaviteľ hostiteľskej krajiny Fidel Castro.
Umelec označil osemhodinové stretnutie s kubánskym štátnikom, na ktorom sa hovorilo o bilaterálnej kultúrnej výmene, histórii, politike, ekologických otázkach, ako aj iných témach, za najdôležitejšie vo svojom živote.
Steven Spielberg sa v utorok v spoločnosti manželky, herečky Kate Capshawovej zúčastnil v Havane na tamojšej, mimoriadne úspešnej premiére filmu Minority Report. Dielo s Tomom Cruisom v hlavnej úlohe premietli na úvod festivalu, v rámci ktorého uvedú nielen v dvoch kinách kubánskej metropoly, ale aj na vidieku, osem Spielbergových filmov, vrátane diel Duel, Čeľuste, E.T., Schindlerov zoznam a Zachráňte vojaka Ryana. Režisér vyjadril pri tejto príležitosti nádej, že v budúcnosti sa opakovane vráti na ostrov.
Dnes by slávny umelec v rámci súkromného programu mal navštíviť havanskú synagógu, židovský cintorín a stretnúť sa s americkými diplomatmi pôsobiacimi na Kube.
Spielberg sa už v prvý deň návštevy karibského ostrova vyslovil za zrušenie amerického hospodárskeho embarga voči Kube a prejavil záujem nakrútiť film na Ostrove slobody.
Napriek politickým diferenciám medzi Washingtonom a Havanou a pretrvávajúcemu hospodárskemu embargu Kubu navštívilo v minulosti viacero hollywoodskych hviezd, vrátane Jane Fondovej, Jacka Nicholsona, Roberta Redforda či Kevina Costnera. Aj cestu Stevena Spielberga schválila administratíva prezidenta Georgea W. Busha v rámci kultúrnej výmeny medzi oboma krajinami.